**Kulturno naravoslovno društvo Naša zemlja**

**Šišenska 11**

**1000 Ljubljana**

**kud@nasazemlja.si**

**Spoštovani/a ravnatelj/ica, spoštovani učitelji!** Ljubljana, september 2021

Leto se preveša v zadnjo četrtino. Pred nami je novo šolsko leto z novimi obveznostmi in izzivi. Morda bo kakšnemu mlademu ustvarjalcu tudi izziv, da s prefinjeno žlahtno slovensko besedo, s paleto bogatih barv na priložnostnih risbah, z originalnim motivom skozi fotoaparat zajame bogastvo slovenske zemlje.

**Kulturno naravoslovno društvo Naša zemlja za šolsko leto 2021/2022 razpisuje**

**literarni, likovni in fotografski natečaj**

**»Moja domovina – hodim po naši rodovitni zemlji«**

Natečaj je namenjen učencem osnovnih šol v Republiki Sloveniji, šol s slovenskim učnim jezikom v zamejstvu, dijakom srednjih šol v Sloveniji ter v zamejstvu. Člani društva bomo veseli, če se bo za katerokoli obliko natečaja odločilo čim več sodelujočih.

**I. LITERARNI NATEČAJ**

Literarni natečaj je namenjen učencem od **3. do 9. razreda osnovnih šol in dijakom srednjih šol**. Na društvu pričakujemo z vsake šole v naši državi in iz zamejstva največ tri literarne prispevke iz posameznega oddelka v vezani ali nevezani besedi.

V svojih prispevkih naj se avtorji vživijo v premislek o raznovrstnosti slovenske zemlje, ki nam omogoča samooskrbo in je neločljivo povezana z našim vsakdanjim življenjem. V bližnji in širši okolici lahko najdemo pravo bogastvo njiv in travnikov, ki pa se od pokrajine do pokrajine zelo razlikujejo. Mladi ustvarjalci lahko prisluhnejo starejšim, ki znajo slikovito pripovedovati o pomenu domače pridelave raznovrstnih pridelkov v vseh letnih časih, na domačijah na ravnini ali v hribovitem svetu. Pridelava le-teh je v veliki meri odvisna od različne sestave tal. Sprostite svojo domišljijo in premislite tudi o metaforičnem pomenu na slovenski zemlji pridelane hrane v današnjem času, v prihodnosti, v različnem obdobju posameznikovega življenja, v različnih družbenih okoliščinah, v različnih pokrajinah.

K besedilu mora biti **čitljivo, s tiskanimi črkami izpolnjen in dodan prijavni obrazec.** Le-tegaprejme vsaka šola v elektronski obliki in si ga natisne sama za vsakegasodelujočega posebej. Na naslov društva je potrebno oddati prispevek le **v elektronski** obliki, saj zaradi ukrepov v času pandemije korona virusa drugače ni možno. Original mora hraniti šola do uradne razglasitve rezultatov; kasneje je lahko delo objavljeno v občinskih in drugih javnih glasilih R Slovenije. Prispevke pričakujemo na društvu **do 30. aprila 2022.**

**Tehnike izražanja:** prosti spisi, pesmi, eseji, črtice, anekdote, strip, igra.

**II. LIKOVNA DELA**

Likovni natečaj je namenjen učencem **od 1. do 9. razreda osnovnih šol in dijakom srednjih šol.** Na društvu pričakujemo z vsake sodelujoče šole v naši državi in iz zamejstva največ tri likovne prispevke iz posameznega oddelka. Tema za likovne izdelke je predstavitev pridelave in uživanje domače slovenske hrane iz **bližnjega okolja** avtorja glede na različnost slovenske pokrajine. Ozrite se naokrog in poiščite zanimiva opravila na poljih, v vinogradih, v sadovnjakih, ki nas spremljajo skozi vse leto, ob različnih priložnostih in so močno odvisna od sestave tal v različnih predelih naše domovine.

Učence in dijake želimo spodbuditi, da na likovni način izrazijo svoj odnos do **na slovenski zemlji pridelane hrane.** To lahko storijo v katerikoli likovni tehniki in v poljubni velikosti. Navdušeni bomo tudi nad tridimenzionalnimi izdelki. Prispevki so lahko delo enega avtorja ali skupine. Dela pošljete na naslov društva do **30. aprila 2022 le v elektronski obliki.**

K izdelku je potrebno dodati **čitljivo, s tiskanimi črkami izpolnjen prijavni obrazec.** Le-tegaprejme vsaka šola v elektronski obliki in si ga natisne sama za vsakegasodelujočega posebej. Na naslov društva je potrebno oddati skeniran prispevek v **elektronski** obliki, original pa mora hraniti šola avtor sam do uradne razglasitve rezultatov, ko je lahko delo objavljeno v občinskih in drugih javnih glasilih R Slovenije. Zaradi ukrepov NIJZ ne moremo sprejemati izdelkov učencev in jih potem zopet vračati po pošti na posamezne šole oz. avtorjem.

**III. FOTOGRAFIJA**

Fotografski natečaj je namenjen **učencem od 2. do 9. razreda osnovnih šol in dijakom srednjih** **šol**. Člani društva pričakujemo z vsake sodelujoče šole v naši državi in iz zamejstva največ tri fotografije iz posameznega oddelka.

Izdelek je lahko v barvni ali črno-beli tehniki. Tema za fotografske izdelke je **predstavitev različne podobe bližnjega ali širšega okolja** avtorja, povezano s posebnostmi pokrajine. Ozrite se naokrog in poiščite zanimive posnetke, ki poudarjajo drugačnost pokrajine v bližnji ali širši okolici avtorja fotografije. Le-te morajo imeti na hrbtni strani izdelka **čitljivo, s tiskanimi črkami izpolnjen dodan prijavni obrazec.** Obrazec prejme vsaka šola v elektronski obliki in si ga natisne sama za vsakegasodelujočega posebej. Na naslov društva je potrebno poslati izdelek le **v elektronski** obliki, saj zaradi ukrepov NIJZ v času korona virusa drugače ni možno. Po razglasitvi rezultatov natečaja je možno objaviti delo v občinskih in drugih javnih glasilih R Slovenije. Fotografske izdelke je potrebno poslati na naslov društva **do 30. aprila 2022.**

**Prijava na natečaj:** vse vrste prispevkov pošljite le v elektronski obliki skupaj z izpolnjeno prijavnico na naslov društva **kud@nasazemlja.si**do **30. aprila 2022**.

Avtorji prispevkov bodo prejeli priznanja. Ob Dnevu Primoža Trubarja, začetnika slovenske književnosti, 8. junija 2022, bomo z društva Naša zemlja poslali na vse sodelujoče šole priznanja za ustvarjalce različnih področij ter potrdila za mentorje s spremnim besedilom o pomenu našega izjemnega domoljuba, ki je prvi svoje rojake poimenoval »lubi Slovenci«.

**Vrednotenje prispevkov:** vsa **pravočasno prispela** literarna, likovna in fotografska dela bo pregledala tričlanska strokovna komisija posameznih področij razpisanega natečaja. Avtorji in šole bodo v štirih tednih od poteka razpisa obveščeni o rezultatih natečaja.

Komisija bo v vsaki kategoriji podelila **zlata, srebrna in bronasta** priznanja.

Člani društva Naša zemlja predlagamo, da se za obogatitev vsebine natečaja povežete z ljudmi iz vašega okolja, ki so se ali se še vedno ukvarjajo poklicno ali ljubiteljsko s pridelavo domače hrane na »svoji«, a hkrati od pokrajine do pokrajine zelo različni zemlji. Povedali vam bodo marsikaj zanimivega. Povežite se z lokalnimi kmečkimi društvi in drugimi tovrstnimi združenji ter povprašajte o pomenu in ciljih njihovega dela – vsakdo izmed navedenih vam bo z veseljem s svojega zornega kota predstavil pomen in bogastvo na domači zemlji pridelane hrane. Izkoristite priložnosti tudi za intervjuje.

Želimo vam uspešno in ustvarjalno delo na kateremkoli navedenem področju.

Predsednica društva Naša zemlja

Ana Vehar